|  |  |  |  |  |  |
| --- | --- | --- | --- | --- | --- |
|  | | |  | | |
| Stortingets finanskomité  Stortinget  0026 OSLO  Norge | |  | | |
|  | | |
| Vår saksbehandler | Vår dato | | Vår referanse |  | |
| Erlend Stabell Daling | 12.10.2020 | | 20/00007-12 | | |
| +47 45 42 76 63 | Deres dato | | Deres referanse |  | |
|  |  | |  | | |

**Statsbudsjettet for 2021 – Prop. 1 LS (2019-2020) m.m.**

**Norges Bondelag** representerer 62 000 medlemmer med direkte og indirekte tilknytning til norsk landbruk. Norsk landbruksproduksjon legger grunnlaget for en av Norges få komplette verdikjeder, med tilhørende ringvirkninger for bosetting, sysselsetting og verdiskaping i en rekke andre sektorer, herunder fastlandsindustrien.

Norsk landbruksproduksjon er avhengig av forutsigbare rammebetingelser. Dette gjelder alt fra økonomiske vilkår til klimatilpassede virkemidler. Vi har på dette grunnlag følgende merknader til forslaget til statsbudsjett for 2021:

1. **Formuesskatt**

Norges Bondelag mener at arbeidende kapital bør skjermes for formuesskatt. I regjeringens forslag er rabatten på verdien av slik kapital foreslått økt fra 35 til 45 prosent.

*Norges Bondelag mener at dette er et godt tiltak.*

1. **Startavskrivning saldogruppe d bør videreføres**

Norges Bondelag vil fremholde at det tar tid for næringslivet å returnere til normaltilstand etter nedstengingen. I mellomtiden vil midlertidig startavskrivning bidra til økte investeringer. I forslaget til statsbudsjett er det ikke lagt opp til å videreføre tiltaket med forhøyet avskrivning (med 10 %) på driftsmidler i saldogruppe d.

*Norges Bondelag ber om at tiltaket videreføres.*

1. **Ekstraordinære investeringsmidler til landbruket som koronatiltak**

Koronasituasjonen har gitt betydelige økonomiske utfordringer for næringslivet, og Stortinget har ved flere anledninger bevilget betydelige midler for å opprettholde aktiviteten gjennom denne krisen. I landbruket er det stor investeringsvilje. Dette gjelder særlig melkeprodusenter, som har krav om å legge om til løsdriftsfjøs innen 2034. I alle fylker unntatt Troms og Finnmark, var den tilgjengelige investeringspotten (IBU-midler) for 2020 brukt opp allerede i løpet av sommeren.

Det er en stor andel små- og mellomstore melkebruk i den gruppen som sitter klar med prosjekter som kan realiseres så snart det foreligger midler, og disse brukene er spredt over hele landet. En økning i investeringsmidlene vil således raskt kunne bidra til økt aktivitet for byggenæringen og andre næringer i Norge, særlig i distriktene. I tillegg vil dette bidra til å ruste et landbruk med ulike bruksstørrelser for fremtiden, tilpasset areal- og ressursgrunnlaget i alle deler av landet.

*Norges Bondelag ber etter dette Stortinget om en ekstraordinær bevilgning på kr. 300 millioner, til investeringer i landbruket.*

1. **Virkemidler for klimasmart landbruk – «klimafond med skattefordel»**

Norges Bondelag vil understreke at mange av tiltakene som er knyttet til klimaarbeid i landbruket, avhenger av virkemidlene som settes inn for å stimulere omleggingen. I arbeidet med å fornye driftsapparatet i landbruket, og imøtekomme nye klima- og miljøkrav, må det investeres i klimavennlige løsninger i både jord, bygninger og maskinpark. I den forbindelse vil skatteinsentiver være et effektivt virkemiddel for å få fortgang i klimarelaterte investeringer.

Norges Bondelag har på ovennevnte grunnlag foreslått å etablere en *klimafondsordning med skattefordel* ved nærmere definerte klimainvesteringer. Dette bør gjennomføres som en regnskapsteknisk avsetning tilsvarende ordningen med gevinst- og tapskonto, noe som også kan brukes til å jevne ut inntekter mellom år.

*Norges Bondelag ber om at regjeringen følger opp Stortingets bestillinger om å utrede en modell for en slik ordning.*

1. **Tiltakspakke for satsing på grønn, norsk landbruksteknologi**

Norges Bondelag vil understreke behovet for å satse på utvikling av ny, grønn landbruksteknologi. Dette er en forutsetning for at landbruket skal kunne svare på det omstillingsbehovet som vi står foran. Ny grønn teknologi i landbruket vil styrke konkurransekraften til norsk jordbruk og matproduksjon, bidra til reduserte klimagassutslipp og skape grunnlag for ny, grønn verdiskaping i Norge.

Gjennom behandlingen av statsbudsjettet for 2021 bør Stortinget gi regjeringen mandat til å etablere en tiltakspakke for utvikling av ny, grønn landbruksteknologi i Norge. Tiltakspakken må ta sikte på å målrette og styrke hele virkemiddelapparatet fra grunnforskning til stimuli for markedsintroduksjon, herunder Forskningsrådet, Innovasjon Norge, ENOVA og SIVA.

Tiltakspakken bør inneholde en styrket jordbrukssatsing i ENOVA og etablering av Pilot-L etter modell av Pilot-E rettet mot innovasjon i energisektoren.

Med hilsen

*Elektronisk godkjent, uten underskrift*

Lars Petter Bartnes Sigrid Hjørnegård